மறைந்த முதலமைச்சர் ஜெயலலிதாவின் தொகுதியான ஆர்.கே.நகர் தொகுதிக்கு வரும் 21-ம் தேதி இடைத்தேர்தல் நடைபெறுகிறது. இந்தத் தேர்தலில் அ.தி.மு.க சார்பில் அவைத்தலைவர் மதுசூதனனும் தி.மு.க சார்பில் மருதுகணேஷூம் பா.ஜ.க சார்பில் கரு.நாகராஜனும் சுயேச்சையாக டி.டி.வி.தினகரனும் போட்டியிடுகின்றனர். இந்தத் தேர்தலில் போட்டியிடப்போவதாக நடிகர் சங்கப் பொதுச் செயலாளரும் தயாரிப்பாளர் சங்கத் தலைவருமான விஷால் அதிரடியாக அறிவித்து வேட்புமனுவும் தாக்கல் செய்துவிட்டார். வேட்புமனுத்தாக்கலுக்கு முன்னதாக காமராஜர், எம்.ஜி.ஆர், சிவாஜி கணேசன் ஆகியோர் சிலைகளுக்கு மாலை அணிவித்து மரியாதை செய்த விஷால், சென்னை மெரினாவில் உள்ள முன்னாள் முதலமைச்சர் ஜெயலலிதாவின் சமாதிக்குச் சென்றும் மரியாதை செய்திருந்தார்.